CELEX: 32010D0197
Language: fi
Date: 2010-03-31 00:00:00
Title: 2010/197/YUTP: Neuvoston päätös 2010/197/YUTP, annettu 31 päivänä maaliskuuta 2010 , Somalian turvallisuusjoukkojen kouluttamiseen osallistumista koskevan Euroopan unionin sotilasoperaation (EUTM Somalia) käynnistämisestä

7.4.2010   
            
            
               FI
            
            
               Euroopan unionin virallinen lehti
            
            
               L 87/33
            
         NEUVOSTON PÄÄTÖS 2010/197/YUTP,
   annettu 31 päivänä maaliskuuta 2010,
   Somalian turvallisuusjoukkojen kouluttamiseen osallistumista koskevan Euroopan unionin sotilasoperaation (EUTM Somalia) käynnistämisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan ja 43 artiklan 2kohdan,
   ottaa huomioon Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta 15 päivänä helmikuuta 2010 annetun neuvoston päätöksen 2010/96/YUTP (1) ja erityisesti sen 4 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:
   
               (1)
            
            
               Yhdistyneiden kansakuntien (YK) turvallisuusneuvosto korosti Somalian tilanteesta 26 päivänä toukokuuta 2009 hyväksymässään päätöslauselmassa 1872 (2009) Somalian turvallisuusjoukkojen uudelleenmuodostamisen, kouluttamisen, varustamisen ja tehtävissä pysymisen tärkeyttä ja kehotti jäsenvaltioita sekä alueellisia ja kansainvälisiä organisaatioita tarjoamaan teknistä apua Somalian turvallisuusjoukkojen kouluttamiseksi ja varustamiseksi. YK:n turvallisuusneuvosto palautti mieleen 30 päivänä marraskuuta 2009 hyväksymässään päätöslauselmassa 1897 (2009) aiemmat päätöslauselmansa ja toisti kunnioittavansa Somalian suvereniteettia, alueellista koskemattomuutta, poliittista riippumattomuutta ja yhtenäisyyttä.
            
         
               (2)
            
            
               Ugandan puolustusministeri ilmoitti 5 päivänä tammikuuta 2010 päivätyllä kirjeellä suhtautuvansa myönteisesti Euroopan unionin suunnittelemaan operaatioon Somalian turvallisuusalan tukemiseksi ja pyysi Euroopan unionia osallistumaan Somalian turvallisuusjoukkojen kouluttamiseen Ugandassa vähintään yhden vuoden ajan.
            
         
               (3)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyn pöytäkirjan 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tanska ei siten osallistu tämän operaation rahoittamiseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Somalian turvallisuusjoukkojen kouluttamiseen osallistumista koskevaa EU:n sotilasoperaatiota, jäljempänä ’EUTM Somalia’, koskeva operaatiosuunnitelma.
   2 artikla
   EUTM Somalia käynnistetään 7 päivänä huhtikuuta 2010.
   3 artikla
   Valtuutetaan EU:n EUTM Somalia -operaation komentaja välittömästi antamaan toimeenpanokäsky (ACTORD) joukkojen saattamiseksi toimintavalmiuteen ja aloittamaan operaation toteuttaminen.
   4 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 31 päivänä maaliskuuta 2010.
      
         
            Neuvoston puolesta
         
         
            Puheenjohtaja
         
         M. Á. MORATINOS
      
   
   
      (1)  EUVL L 44, 19.2.2010, s. 16.